Reserwebank sal onafhanklik bly – Ramaphosa | Netwerk24
Deur Hanlie Stadler 20 Junie 2019 20:43
Hy het egter ook beklemtoon die einste Grondwet vereis dat die Reserwebank met die regering – in die persoon van die minister van finansies – in gesprek moet bly oor hóé die Reserwebank sy mandaat uitvoer.
Dit kom te midde van ’n vurige debat binne die ANC self oor die rol van die Reserwebank, met mense soos Ace Magashule, sekretaris-generaal, wat reken die sentrale bank se mandaat skiet tekort.
Vandag herbevestig ons hierdie konstitusionele mandaat, wat die Reserwebank onafhanklik moet nastreef, sonder vrees, begunstiging of vooroordeel.
Die president het beklemtoon die Reserwebank se mandaat is reeds omvattend en fokus nie nét op inflasie, soos sommige mense meen nie.
“Die Suid-Afrikaanse Reserwebank is ’n kritieke instelling van ons demokrasie, en geniet wye geloofwaardigheid en ’n goeie reputasie in die land en internasionaal.
“Prysstabiliteit is ’n noodsaaklike, maar nie ’n voldoende voorwaarde vir ekonomiese groei nie.
“Stygende pryse van goedere en dienste ondergrawe die koopkrag van alle Suid-Afrikaners, maar veral dié van armes. Inflasie ondermyn verder die mededingendheid van ons uitvoer- en ons invoer-mededingende firmas, wat bedrywe en werk in die gevaar plaas.
“Om dié redes stel ons Grondwet die mandaat van die Suid-Afrikaanse Reserwebank om die waarde van ons geldeenheid in die belang van gebalanseerde en volhoubare groei te beskerm.
“Vandag herbevestig ons hierdie konstitusionele mandaat, wat die Reserwebank onafhanklik moet nastreef, sonder vrees, begunstiging of vooroordeel.
“Ons Grondwet vereis ook dat daar gereelde konsultasie tussen die Reserwebank en die minister van finansies is om makro-ekonomiese koördinering te bevorder, alles in die belang van werkskepping en ekonomiese groei.”
Lesetja Kganyago, president van die Reserwebank, het self in Maart gesê die onafhanklikheid van die sentrale bank is nie ’n “ivoortoring-konsep” nie.
Dit beteken nié die Reserwebank werk in isolasie om te bepaal hoe hy aan sy mandaat voldoen nie.
Hy het gesê die Reserwebank se onafhanklikheid beteken nou hy kan “die saak stel vir hoe hy die beste sy doelwit kan behaal, deur die regering te konsulteer en met volle deursigtigheid aan die algemene publiek”.
In Januarie het hy as volg gesê: “Ons mandaat as die Suid-Afrikaanse Reserwebank is om die waarde van die geldeenheid te beskerm in die belang van gebalanseerde en volhoubare groei. Enigeen wat sê die Reserwebank gee nie om oor groei nie, het nie die Grondwet gelees nie.
“Jy kan nie gebalanseerde en volhoubare groei hê as daar wanbalanse is nie. En daardie wanbalanse sluit hoë werkloosheid in.”
Meer oor: Cyril Ramaphosa | Lesetja Kganyago | Monetêre Beleid | Staatsrede | Reserwebank | Staatsrede 2019 | Inflasie